དེ་ནས་རང་ལུགས་ཆོས་བརྒྱུད་ཀྱི་རང་རྐང་ཚུགས་པའི་སློབ་གླིང་གི་བསྟི་གནས་ཤིག་མེད་པར་གཟིགས་ཏེ་ས་སྐྱ་མཐོ་རིམ་སློབ་གྲྭ་གསར་འཛུགས་གནང་ནས་བཤད་གྲྭའི་མཁན་པོ་དང་འགན་འཛིན་གཅིག་ལྕོགས་ལོ་མང་རིང་གནང་སྟེ།སྔར་གྱི་བཤད་རྒྱུན་རྣམས་མི་ཉམས་གོང་འཕེལ་དང་ཉམས་པ་སོར་ཆུད་ཀྱིས་བསྟན་པ་འཛིན་ནུས་ཀྱི་མཁས་གྲུབ་གཉིས་ལྡན་གྱི་སློབ་མ་མང་དག་ཅིག་བསྐྱངས།རིམ་བཞིན་རྒྱ་གར་དུ་གནམ་གཤིས་དང་སྐུ་ཁམས་སོགས་འཕྲོད་མིན་ལ་བརྟེན་བལ་ཡུལ་ཡང་ལེ་ཤོད་དུ་ལོ་ལྔའི་རིང་སྐུའི་བཅད་རྒྱ་དམ་པོ་གནང་ནས་བཞུགས།དགུ་ཅུ་གོ་གྲངས་ནས་དབུ་འཛུགས་གནང་སྟེ་རྒྱལ་ཡོངས་ས་ཆེན་གསུང་རབ་སློབ་གཉེར་ཁང་འདི་བཞིན་གསར་འཛུགས་གནང་སྟེ་སྔོན་བྱོན་བོད་ཀྱི་མཁས་པ་རྣམ་པའི་ཡིག་ཆ་བསྡུ་རུབ་ཀྱིས་གསུང་འབུམ་ཕྱོགས་བསྒྲིགས་ཀྱི་ཐུགས་འགན་བཞེས་ཏེ།ལོ་གཅིག་ནང་དབྱར་དུས་སུ་གྲུབ་མཐའ་རིས་མེད་ཀྱི་བླ་ཆེན་རྣམ་པ་དང་ཕྱི་ནས་ཕེབས་པའི་ཆོས་ཞུ་བ་སྟོང་ཚོ་ལྷག་ལ་བློ་སྦྱོང་ཞེན་པ་བཞི་བྲལ་དང་བློ་སྦྱོང་དོན་བདུན་མ་སོགས་ཀྱི་གསུང་ཆོས་གནང་།རྒྱུན་དུ་ཉམས་ལེན་འབའ་ཞིག་ལ་བརྩོན་ནས་བཞུགས་པ་མ་ཟད།དམ་པ་གང་ཉིད་ནི་སྐུ་ཚེ་གང་པོ་སངས་རྒྱས་ཀྱི་བསྟན་པ་ཁོ་ན་ཐུགས་ལ་བརྣག་སྟེ་བློས་གཏོང་གནང་མཁན་ངེས་དོན་གྱི་སྐྱེ་ཆེན་ཞིག་རེད།